En voldsom naturbrand på Kystvejen ved Vangså mod øst er skyld i, at Midt- og Vestjyllands Politi nu evakuerer beboerne i den lille by Vang. Det skriver TV Midtvest. - Vi er til stede med tre patruljevogne og er lige nu i fuld gang med at orientere beboerne. Vi tvinger dem ikke til at forlade deres bopæl - det er kun en anbefaling, og indtil videre har vi kun mødt velvilje, fortæller vagtchef Andreas Bang Andersen til TV Midtvest. Borgere, der ikke har andre steder at tage hen, samles i Sjørring Hallen. Den første melding om branden kom klokken 11.18, hvor meldingen gik på brand i en skråning, men situationen udviklede sig hurtigt i en langt mere alvorlig retning ifølge Nordjyllands Beredskab. Besværliggjort af blæst Slukningskøretøjer fra tre stationer samt et slukningskøretøj fra Beredskabsstyrelsen er på stedet, da slukningsarbejdet er besværliggjort af kraftig blæst. - Indsatslederen har netop kontaktet os og bedt om vores assistance for at vurdere, om vejen eventuelt skal spærres af. På grund af den kraftige vind har brandfolkene svært ved at kontrollere branden, oplyser vagtchefen ved Midt- og Vestjyllands Politi, Andreas Bang Andersen til TV Midtvest. Han har i øjeblikket ikke et overblik over, hvor stort et areal branden har bredt sig til. Hold døre og vinduer lukket Midt- og Vestjyllands Politi opfordrer derudover beboerne i nærheden til at lukke døre og vinduer. -  Man skal holde sig væk fra røgsøjlen og lukke døre og vinduer, hvis man befinder sig i område med røg, skriver man på Twitter . Ny melding Tirsdag ved 17-tiden er meldingen, at branden endnu ikke under kontrol. Men den spreder sig ikke længere, fordi de brandbælter, som brandfolkene og Naturstyrelsens folk har lavet, er med til at inddæmme flammerne. Det oplyser direktøren for Nordjyllands Beredskab, Diana Sørensen, til TV MIDTVEST . - Den kraftige blæst er aftaget en smule, men den er stadig en stor udfordring - blandt andet fordi den betyder, at vi skal arbejde med røgdykker-apparater inde i området, siger hun.

Opsummering:
En naturbrand i Thy er ude af kontrol.